Wir, dis nachbenemptē Tùring Fricker, doctor der rechten, statschriber zuͦ Bern̄, Hartman Hofman, burger zuͦ Bern̄ und
zuͦ der zitt obervogt inder graffschafft Lentzburg, tuͦnd kunt mengklichem mit disem brief von der spen̄ und stossen
wegē, so dan̄ etlich langtzit gesin syend zwischend den andaͤchtigen, geistlichen convent bruͤder Sant Fransci ordens
des gotzhuses und closters zuͦ Kùngsfelden zuͦ eim teil und zuͦ dem andern teil des erbern und wolbescheiden Ruͦdolff
Schmids, seszhafft zuͦ Sure, harrurende von etlicher versessner zinsen wegen, namlich try fiertal gersten und
try fiertal erbis jaͤrlichs zinses, nach inhaltung eins versigelten brieffs, den die vorgenāten convent bruͤder darum̄
in̄ habend, von wellicher jetz bestimptē zinsen wegen der ersame here Johanes Blatner, gardion des vorgenantē
gotzhuses zuͦ Kùngszfaͤlden, anstat gemeiner convent bruͤder des vilgemelten gotzhuses inrecht ist gestanden gegē
dem vorgenanten Ruͦdolff Schmid und die mit recht von im ziechen indem obgenāten dorff Sure. und aber der
genāt Ruͦdolff Schmid an dem selben rechten um̄ sin anspräch mit recht vō im ledig erkent ward etlicher ursachē
halben, so dan̄ der vilgemelt Ruͦdolff Schmid in siner antwurt meldet, in dem selben rechten die von kùrtze wegē nit
nottùrfftig hie zemelden sind. darin̄e aber der vorgenāt gardion meint mit der urteil beschwert sin, darum̄ sich
der genant gardion von des egemelten convents wegen von der selben urteil beruͦfft einer appellacion und meint
die fùrotzetziechen fùr unsere gnaͤdigen heˀrn von Bern̄ als fùr den obern gwalt des selben rechts. darinne
wir, obgenantē Tùring Fricker, Hartmā Hoffmā, und ander erber lùte mit unsz betrachtet habend mengerley
muͤye, arbeit, costen und schad₎, ouch unfrùntlichheit, so zuͦ beider sitte dar usz erwachsen moͤchten, und umb
des willen, das des alles vermitten wurde und in der sach zuͦ friden und ruͦw komē moͤchten, so habend wir,
obgenanten Tùring Fricker, Hartmā Hoffman, als gemein taͤdings lùt und ander erber lùte mit unsz ankert beid
partyen von der obgemelten spen̄ und stoͤssen wegen und sy frùntlich gebetten, das sy uns ir spen̄ und stoͤss
in der sach vertrùwen woͤltent, was wir in der frùntlichheit inder sach zwischend inē machtind handletind
und taͤttind, das sy es by dem selben woͤltend lassen beliben. darin̄ unsz beid partyen zuͦ willen worden sind. darum̄
wir inē von irē wegē lob und danck sagend und gäbend, ouch uff beid partyē ir sach in min, des obgenāten vogts,
hand, das wär und staͤt zuͦ haltend, trùlich on alle gevaͤrd, als wir, obgenanten taͤdings lùte, beider teilen clagen, antwurt, reden, wider reden und brieff vor gericht, und ouch sust nach aller notturfft verhoͤrtend, so habend wir
ir beider spen̄ und stoͤsz gar eigentlich betrachtet und gewegen mit hochem fliss und ernste nach dem trùlichestē
ön alle gefaͤrd und daruff einhellenklich in der frùntlichheit mit beder teil willen und wissen
gesprochen
als hernach an
disem brieff geschriben stat. ✳ dem ist des ersten also, das der vilgemelt Ruͦdolff Schmid und wer den hoff oder guͤtter
inhät dar ab dān die vorgenāten try fiertal gersten, ouch die try fiertal erbisz, vormàls gangē sind nach inhaltūg
des obgemelten brieffs, nun fùro hien und zuͦ allen zitten ledig und losz sin gegen den egemelten conventbruͤder,
gegen allen iren nachkomenden und gegen aller mengklich von ir und irs gotzhuses wegē. und soll der brieff darin̄
dan̄ die dickgemelten try fiertal gersten, ouch die try fiertal erbisz geschriben stond der jetzgenāten tryer fiertal gerste,
ouch der tryer fiertal erbis halb aller dingē crafft losz heissen und sin vor aller mengklich die dan̄ den genāten hoff
und guͤtter inhabend. und darum̄ so sol der genant Ruͦdolff Schmid an gends unvertzogenlich geben x  zuͦ èrschatz
dem vilgemelten gotzhusz von dem genanten hoff und guͤtter und so offt und dick der genāt hoff und guͤtter
in ein andre hand gevàllend oder verkofft werden, so sollend die, in dero hand oder gewalt der genāt hoff kompt,
dem genanten gotzhusz oder iren schaffnern zechen schilling haller zuͦ erschatz geben ön alle widerred und
intrage. und hie mit so soͤllend beid partyen
vō
der obgemelten spen̄ und stossen wegen aller dingen verricht und
verschlicht heissen und sin und deweder teil den andern me darum̄ fùrnemē noch anlangē mit deheinen gerichten, weder geistlichen noch weltlichen, noch sust öne gericht in deheinen wege. und der dingen allen
zuͦ einem waͤren, vesten urkund, so han ich, obgenanter vogt, von unser beider wegen und von der egemelten
ꝑtyen begerung und bitt willen min eigen insigel offenlich lassen hencken an disen brieff, der geben ist uff
frytag vor sant Mathis, des heiligen zwoͤlfbotten, tag, an̄o dn̄i mͦ ccccͦ lxxxvijͦ.